CELEX: 32019R0474
Language: el
Date: 2019-03-19 00:00:00
Title: Κανονισμός (ΕΕ) 2019/474 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την τροποποίηση του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα

25.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 83/38
               
            
         ΚΑΝΟΝΙΣΜΟΣ (ΕΕ) 2019/474 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 19ης Μαρτίου 2019
         για την τροποποίηση του κανονισμού (ΕΕ) αριθ. 952/2013 για τη θέσπιση του ενωσιακού τελωνειακού κώδικα
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 33, 114 και 207,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (3) θεσπίζει τον ενωσιακό τελωνειακό κώδικα (ο κώδικας) και καθορίζει τους γενικούς κανόνες και τα καθεστώτα που εφαρμόζονται στα εμπορεύματα που εισέρχονται στο τελωνειακό έδαφος της Ένωσης ή εξέρχονται από αυτό.
                  
               
                     (2)
                  
                  
                     Ο ιταλικός δήμος Campione d'Italia, ιταλικός θύλακας στο έδαφος της Ελβετίας, και τα ιταλικά ύδατα της λίμνης Λουγκάνο θα πρέπει να περιληφθούν στο τελωνειακό έδαφος της Ένωσης, δεδομένου ότι οι ιστορικοί λόγοι που δικαιολογούσαν τον αποκλεισμό των εν λόγω εδαφών, όπως η απομόνωσή τους και τα οικονομικά μειονεκτήματά τους, δεν ισχύουν πλέον. Για τους ίδιους λόγους, τα εν λόγω εδάφη θα πρέπει να περιληφθούν στο γενικό καθεστώς των ειδικών φόρων κατανάλωσης και παράλληλα να συνεχίσουν να εξαιρούνται από το κοινό σύστημα φόρου προστιθέμενης αξίας. Προκειμένου να διασφαλιστεί ότι αυτές οι αλλαγές εφαρμόζονται με συνέπεια από την ίδια χρονική στιγμή, η συμπερίληψη των εδαφών αυτών στο τελωνειακό έδαφος της Ένωσης θα πρέπει να εφαρμοστεί από την 1η Ιανουαρίου 2020.
                  
               
                     (3)
                  
                  
                     Ο κώδικας θα πρέπει να τροποποιηθεί ώστε να διευκρινίζεται ότι ο κάτοχος απόφασης που αφορά δεσμευτικές δασμολογικές πληροφορίες (ΔΔΠ) μπορεί να χρησιμοποιήσει την εν λόγω απόφαση για περίοδο έως έξι μηνών μετά την ανάκληση της απόφασης ΔΔΠ, εάν η ανάκληση οφείλεται στο γεγονός ότι η εν λόγω απόφαση δεν συμμορφώνεται με την τελωνειακή νομοθεσία ή ότι οι προϋποθέσεις που προβλέπονται για τη λήψη αποφάσεων ΔΔΠ δεν επληρούντο ή δεν πληρούνται πλέον.
                  
               
                     (4)
                  
                  
                     Η προσωρινή εναπόθεση θα πρέπει να προστεθεί στον κατάλογο των τελωνειακών διατυπώσεων που καλύπτει η διάταξη του κώδικα περί απόσβεσης τελωνειακής οφειλής λόγω μη συμμόρφωσης, όταν οι παραλείψεις δεν είχαν ουσιαστικές συνέπειες για την ορθή λειτουργία του οικείου καθεστώτος, δεν αποτελούσαν απόπειρα διάπραξης απάτης και, στη συνέχεια, η κατάσταση τακτοποιήθηκε. Για τους σκοπούς της απόσβεσης τελωνειακής οφειλής σε αυτές τις περιπτώσεις, η προσωρινή εναπόθεση δεν πρέπει να αντιμετωπίζεται διαφορετικά απ' ό,τι ένα τελωνειακό καθεστώς. Η εξουσιοδότηση της Επιτροπής να συμπληρώσει την εν λόγω διάταξη του κώδικα θα πρέπει επίσης να τροποποιηθεί ώστε να περιλάβει την προσωρινή εναπόθεση.
                  
               
                     (5)
                  
                  
                     Όταν οι τελωνειακές αρχές απαιτείται να ακυρώσουν μια συνοπτική διασάφηση εισόδου λόγω του ότι τα εμπορεύματα που καλύπτονται από τη διασάφηση δεν έχουν εισέλθει στο τελωνειακό έδαφος της Ένωσης, η συνοπτική διασάφηση εισόδου θα πρέπει να ακυρωθεί χωρίς καθυστέρηση 200 ημέρες μετά την υποβολή της διασάφησης και όχι εντός 200 ημερών, διότι αυτή είναι η προθεσμία εντός της οποίας τα εμπορεύματα πρέπει να εισέλθουν στο τελωνειακό έδαφος της Ένωσης.
                  
               
                     (6)
                  
                  
                     Προκειμένου να είναι σε θέση οι τελωνειακές αρχές να διενεργούν ορθή ανάλυση των κινδύνων και κατάλληλους ελέγχους βάσει των κινδύνων, είναι αναγκαίο να εξασφαλιστεί ότι οι οικονομικοί φορείς τούς παρέχουν δεδομένα και πληροφορίες πριν από την άφιξη σχετικά με μη ενωσιακά εμπορεύματα υπό τη μορφή συνοπτικής διασάφησης εισόδου. Εάν η συνοπτική διασάφηση εισόδου δεν έχει υποβληθεί πριν την είσοδο των εμπορευμάτων στο τελωνειακό έδαφος της Ένωσης και η υποχρέωση υποβολής της δεν έχει αρθεί, οι οικονομικοί φορείς θα πρέπει να υποβάλουν τα δεδομένα και τις πληροφορίες που συνήθως περιλαμβάνονται στις συνοπτικές διασαφήσεις εισόδου στις τελωνειακές διασαφήσεις τους ή στις διασαφήσεις προσωρινής εναπόθεσης. Για τους σκοπούς αυτούς, η δυνατότητα υποβολής τελωνειακής διασάφησης ή διασάφησης προσωρινής εναπόθεσης αντί συνοπτικής διασάφησης εισόδου θα πρέπει να υπάρχει μόνον εάν το επιτρέπουν οι τελωνειακές αρχές στις οποίες προσκομίζονται τα εμπορεύματα. Αν οι τελωνειακές αρχές απαιτείται να ακυρώσουν μια διασάφηση προσωρινής εναπόθεσης λόγω του ότι τα εμπορεύματα που καλύπτονται από τη διασάφηση δεν έχουν προσκομιστεί στο τελωνείο, η διασάφηση αυτή θα πρέπει να ακυρωθεί χωρίς καθυστέρηση μετά την παρέλευση 30 ημερών από την υποβολή της διασάφησης και όχι εντός 30 ημερών, διότι αυτή είναι η προθεσμία εντός της οποίας τα εμπορεύματα πρέπει να προσκομιστούν στο τελωνείο.
                  
               
                     (7)
                  
                  
                     Πλήρης απαλλαγή από τον εισαγωγικό δασμό θα πρέπει να προβλέπεται για εμπορεύματα που έχουν επισκευαστεί ή υποστεί μεταβολή στο πλαίσιο του καθεστώτος τελειοποίησης προς επανεισαγωγή σε χώρα ή έδαφος με το οποίο η Ένωση έχει συνάψει διεθνή συμφωνία η οποία προβλέπει αυτή την απαλλαγή, ώστε να διασφαλίζεται ότι η Ένωση τηρεί τις διεθνείς δεσμεύσεις της σχετικά με το θέμα αυτό. Επειδή το πεδίο εφαρμογής της εν λόγω απαλλαγής περιορίζεται στην εισαγωγή των προϊόντων που έχουν πράγματι επισκευαστεί ή υποστεί μεταβολή στην οικεία χώρα ή έδαφος, η εν λόγω απαλλαγή δεν θα πρέπει να εφαρμόζεται στην εισαγωγή προϊόντων που έχουν επισκευαστεί ή υποστεί μεταβολή, τα οποία έχουν ληφθεί από ισοδύναμα εμπορεύματα ή προϊόντα αντικατάστασης στο πλαίσιο του συστήματος σταθερών ανταλλαγών. Η απαλλαγή από εισαγωγικούς δασμούς δεν θα πρέπει, ως εκ τούτου, να εφαρμόζεται στα εν λόγω εμπορεύματα και προϊόντα.
                  
               
                     (8)
                  
                  
                     Όταν οι τελωνειακές αρχές απαιτείται να ακυρώσουν συνοπτική διασάφηση εξόδου ή γνωστοποίηση επανεξαγωγής λόγω του ότι τα σχετικά εμπορεύματα δεν έχουν εξέλθει από το τελωνειακό έδαφος της Ένωσης, η διασάφηση ή η γνωστοποίηση θα πρέπει να ακυρωθεί χωρίς καθυστέρηση μετά την παρέλευση 150 ημερών από την υποβολή της και όχι εντός 150 ημερών, διότι αυτή είναι η προθεσμία εντός της οποίας τα εμπορεύματα πρέπει να εξέλθουν από το τελωνειακό έδαφος της Ένωσης.
                  
               
                     (9)
                  
                  
                     Σύμφωνα με την αρχή της αναλογικότητας, είναι αναγκαίο και σκόπιμο, για την επίτευξη των βασικών στόχων, που είναι η αποτελεσματική λειτουργία της τελωνειακής ένωσης και η εφαρμογή της κοινής εμπορικής πολιτικής, να αντιμετωπιστούν ορισμένα τεχνικά θέματα που επισημάνθηκαν κατά την εφαρμογή του κώδικα από την έναρξη ισχύος του, να τεθούν δύο εδάφη ενός κράτους μέλους στο πεδίο εφαρμογής του τελωνειακού εδάφους της Ένωσης και να εναρμονιστεί ο κώδικας με διεθνείς συμφωνίες που δεν είχαν τεθεί σε ισχύ κατά τον χρόνο έκδοσής του. Ο παρών κανονισμός δεν υπερβαίνει τα απαιτούμενα για την επίτευξη των επιδιωκόμενων στόχων, σύμφωνα με το άρθρο 5 παράγραφος 4 της Συνθήκης για την Ευρωπαϊκή Ένωση.
                  
               
                     (10)
                  
                  
                     Συνεπώς, ο κανονισμός (ΕΕ) αριθ. 952/2013 θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 952/2013 τροποποιείται ως εξής:
            
                        1)
                     
                     
                        Στο άρθρο 4 παράγραφος 1, η δωδέκατη περίπτωση αντικαθίσταται από τα εξής:
                        
                                    «—
                                 
                                 
                                    το έδαφος της Ιταλικής Δημοκρατίας, εκτός από τον δήμο Livigno,».
                                 
                              
                  
                        2)
                     
                     
                        Στο άρθρο 34 παράγραφος 9, το πρώτο εδάφιο αντικαθίσταται από τα εξής:
                        
                           «9.   Όταν μια απόφαση ΔΔΠ ή ΔΠΚ παύει να ισχύει σύμφωνα με την παράγραφο 1 στοιχείο β) ή με την παράγραφο 2, ή ανακαλείται σύμφωνα με τις παραγράφους 5, 7 ή 8, η απόφαση ΔΔΠ ή ΔΠΚ μπορεί να εξακολουθήσει να χρησιμοποιείται όσον αφορά δεσμευτικές συμβάσεις που βασίζονταν στην εν λόγω απόφαση και είχαν συναφθεί πριν την παύση της ισχύος της ή την ανάκλησή της. Η εν λόγω παράταση της χρήσης δεν ισχύει σε περίπτωση λήψης απόφασης ΔΠΚ για εμπορεύματα προς εξαγωγή.».
                        
                     
                  
                        3)
                     
                     
                        Στο άρθρο 124 παράγραφος 1 στοιχείο η), το σημείο i) αντικαθίσταται από τα εξής:
                        
                                    «i)
                                 
                                 
                                    οι παραλείψεις που οδήγησαν στη γένεση τελωνειακής οφειλής δεν είχαν ουσιαστικές συνέπειες για την ορθή λειτουργία της προσωρινής εναπόθεσης ή του οικείου τελωνειακού καθεστώτος και δεν αποτελούσαν απόπειρα διάπραξης απάτης·».
                                 
                              
                  
                        4)
                     
                     
                        Το άρθρο 126 αντικαθίσταται από τα εξής:
                        
                           «Άρθρο 126
                           Εξουσιοδότηση
                           Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 284, για τον καθορισμό του καταλόγου των παραλείψεων που δεν έχουν σημαντική επίδραση στην ορθή λειτουργία της προσωρινής εναπόθεσης ή του οικείου τελωνειακού καθεστώτος και για τη συμπλήρωση του άρθρου 124 παράγραφος 1 στοιχείο η) σημείο i).».
                        
                     
                  
                        5)
                     
                     
                        Στο άρθρο 129, η παράγραφος 2 αντικαθίσταται από τα εξής:
                        
                           «2.   Όταν τα εμπορεύματα για τα οποία έχει υποβληθεί συνοπτική διασάφηση εισόδου δεν εισέρχονται στο τελωνειακό έδαφος της Ένωσης, οι τελωνειακές αρχές ακυρώνουν τη διασάφηση χωρίς καθυστέρηση σε οποιαδήποτε από τις ακόλουθες περιπτώσεις:
                           
                                       α)
                                    
                                    
                                       μετά από αίτηση του διασαφιστή· ή
                                    
                                 
                                       β)
                                    
                                    
                                       όταν έχουν παρέλθει 200 ημέρες από την υποβολή της διασάφησης.».
                                    
                                 
                     
                  
                        6)
                     
                     
                        Στο άρθρο 139, η παράγραφος 5 αντικαθίσταται από τα εξής:
                        
                           «5.   Όταν μη ενωσιακά εμπορεύματα που προσκομίζονται στο τελωνείο δεν καλύπτονται από συνοπτική διασάφηση εισόδου και με την εξαίρεση των περιπτώσεων όπου ισχύει απαλλαγή από την υποχρέωση υποβολής της διασάφησης αυτής, ένα από τα πρόσωπα που αναφέρονται στο άρθρο 127 παράγραφος 4 υποβάλλει αμέσως, με την επιφύλαξη του άρθρου 127 παράγραφος 6, την εν λόγω διασάφηση ή, εάν το επιτρέπουν οι τελωνειακές αρχές, υποβάλλει αντ' αυτής τελωνειακή διασάφηση ή διασάφηση προσωρινής εναπόθεσης. Όταν, υπό τις συνθήκες αυτές, υποβάλλεται τελωνειακή διασάφηση ή διασάφηση προσωρινής εναπόθεσης, η διασάφηση περιλαμβάνει τουλάχιστον τα στοιχεία που είναι απαραίτητα για τη συνοπτική διασάφηση εισόδου.».
                        
                     
                  
                        7)
                     
                     
                        Στο άρθρο 146, η παράγραφος 2 αντικαθίσταται από τα εξής:
                        
                           «2.   Όταν τα εμπορεύματα για τα οποία έχει υποβληθεί διασάφηση προσωρινής εναπόθεσης δεν προσκομιστούν στο τελωνείο, οι τελωνειακές αρχές ακυρώνουν την εν λόγω διασάφηση χωρίς καθυστέρηση σε οποιαδήποτε από τις ακόλουθες περιπτώσεις:
                           
                                       α)
                                    
                                    
                                       μετά από αίτηση του διασαφιστή·
                                    
                                 
                                       β)
                                    
                                    
                                       όταν έχουν παρέλθει 30 ημέρες από την υποβολή της διασάφησης.».
                                    
                                 
                     
                  
                        8)
                     
                     
                        Παρεμβάλλεται το ακόλουθο άρθρο:
                        
                           «Άρθρο 260α
                           Εμπορεύματα που έχουν επισκευαστεί ή υποστεί μεταβολή στο πλαίσιο διεθνών συμφωνιών
                           
                              1.   Απαλλάσσονται πλήρως από τον εισαγωγικό δασμό τα μεταποιημένα προϊόντα που προκύπτουν από εμπορεύματα που έχουν υπαχθεί στο καθεστώς τελειοποίησης προς επανεισαγωγή, εφόσον αποδεικνύεται, με τρόπο ικανοποιητικό για τις τελωνειακές αρχές, ότι:
                              
                                          α)
                                       
                                       
                                          τα εν λόγω εμπορεύματα έχουν επισκευαστεί ή υποστεί μεταβολή σε χώρα ή έδαφος εκτός του τελωνειακού εδάφους της Ένωσης, με το οποίο η Ένωση έχει συνάψει διεθνή συμφωνία που προβλέπει την εν λόγω απαλλαγή· και
                                       
                                    
                                          β)
                                       
                                       
                                          πληρούνται οι προϋποθέσεις για την απαλλαγή από εισαγωγικούς δασμούς που καθορίζονται στη συμφωνία που αναφέρεται στο στοιχείο α).
                                       
                                    
                           
                              2.   Η παράγραφος 1 δεν εφαρμόζεται στα μεταποιημένα προϊόντα που προκύπτουν από ισοδύναμα εμπορεύματα όπως αναφέρεται στο άρθρο 223 και στα προϊόντα αντικατάστασης, όπως αναφέρεται στα άρθρα 261 και 262.».
                           
                        
                     
                  
                        9)
                     
                     
                        Στο άρθρο 272, η παράγραφος 2 αντικαθίσταται από τα εξής:
                        
                           «2.   Όταν τα εμπορεύματα για τα οποία έχει υποβληθεί συνοπτική διασάφηση εξόδου δεν εξέρχονται από το τελωνειακό έδαφος της Ένωσης, οι τελωνειακές αρχές ακυρώνουν χωρίς καθυστέρηση τη διασάφηση στις ακόλουθες περιπτώσεις:
                           
                                       α)
                                    
                                    
                                       μετά από αίτηση του διασαφιστή· ή
                                    
                                 
                                       β)
                                    
                                    
                                       όταν έχουν παρέλθει 150 ημέρες από την υποβολή της διασάφησης.».
                                    
                                 
                     
                  
                        10)
                     
                     
                        Στο άρθρο 275, η παράγραφος 2 αντικαθίσταται από τα εξής:
                        
                           «2.   Όταν τα εμπορεύματα για τα οποία έχει υποβληθεί γνωστοποίηση επανεξαγωγής δεν εξέρχονται από το τελωνειακό έδαφος της Ένωσης, οι τελωνειακές αρχές ακυρώνουν χωρίς καθυστέρηση τη γνωστοποίηση σε οποιαδήποτε από τις ακόλουθες περιπτώσεις:
                           
                                       α)
                                    
                                    
                                       μετά από αίτηση του διασαφιστή· ή
                                    
                                 
                                       β)
                                    
                                    
                                       όταν έχουν παρέλθει 150 ημέρες από την υποβολή της γνωστοποίησης.».
                                    
                                 
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Το άρθρο 1 παράγραφος 1 εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Ο Πρόεδρος
               
               G. CIAMBA
            
         
         
            (1)  ΕΕ C 367 της 10.10.2018, σ. 39.
         
            (2)  Θέση του Ευρωπαϊκού Κοινοβουλίου της 31ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Φεβρουαρίου 2019.
         
            (3)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).